Pinne (treverk)

En **pinne** er et avlangt stykke tre, som ikke lenger henger fast på treet (da heter det grein eller kvist). Forfatteren Kristin Storrusten har i boka *Jeg elsker pinner* (2023) definert en pinne som «såpass stiv at den ikke henger ned som en hyssing om man holder den. Den er så lett at den kan løftes, men så tung at man ikke kan blåse den ut av hånden».

Mennesker har brukt pinner som verktøy i svært lang tid. De eldste eksemplene på dette er gravepinner og skremmepinner.

## Pinner og barn

Mange barn er opptatt av pinner, bruker dem til lek og samler på dem. Ifølge forfatter Kristin Storrusten kan dette skyldes at voksne bestemmer over det meste i et barns liv, som mat, klær og leketøy, men de voksne bestemmer ikke over pinner. Dermed kan pinner brukes til fri lek.

## Pinner og dyr

Pinner brukes sammen med andre materialer som byggemateriale i fuglereir.

Bevere bygger store boliger («beverhytter») av pinner og annet byggemateriale. Beverpinner, med karrakteristiske gnage-merker, er de viktigste sportegnene etter bever. Bevere henter ferske pinner og oppbevarer dem under vann for å ha mat til vinteren.

Hunder liker ofte å hente pinner som mennesker kaster for dem.

Lauving, å skjære pinner med blader på, har vært brukt for å skaffe nok fôr til husdyr, særlig sauer og geiter. Pinnene kan brukes ferske, eller tørkes og brukes som vinterfôr.

Pinnedyr etterligner pinner for å ikke bli spist av fugler og andre insektspisende dyr. Denne kamuflasje-effekten kalles mimikry.

## Pinner og matlaging
Små og større pinner er grunnlaget for å tenne opp bål.

Grillspidd er pinner som brukes til å steke pinnebrød, eller til å steke eller varme opp andre matvarer som eplebiter, pølser eller fiskekaker på bålet.

Pinnekjøtt er tørka og eventuelt røyka sauekjøtt som dampes i ei gryte. Nederst i gryta legges det bjørkepinner for at kjøttet skal bli dampet og ikke kokt.

Spisepinner brukes i Asia slik man i europeisk tradisjon bruker kniv og gaffel.

## Pinner og musikk
Pinner er utgangspunktet for utviklingen av musikkinstrumenter. Trommestikker er pinner, tilpasset til å spille på ulike typer perkusjonsintrumenter. Claves er pinner som brukes i orkestre til å markere rytme med lys tonehøyde. Strengeinstrumentene er trolig utviklet av folk som la merke til at en bue med streng ga fra seg fin lyd. Den enkleste typen strengeinstrument heter musikkbue, som er forløperen til blant annet lyre, harpe og gitar. De enkleste fløytene er hule pinner, som for eksempel seljefløyter. Taktstokken til en dirigent er også opprinnelig en pinne.

## Pinner og kurvmakere

Kurvmakere er faglært innen kunsten å bruke pinner til å flette kurver, fat, ryggsekker og dekorasjoner ved å bøye og flette pinner av pil og andre elastiske treslag. Pinnene høstes om vinteren når treet er i hvile, tørkes, og bløtes deretter opp før de skal flettes med. Enkle kurver av ferske pinner lages også innen bushcraft.

## Pinner og håndarbeid
Pinner er utgangspunktet for mye husflidsverktøy, blant annet strikkepinner, heklenåler, hakkenåler og snorgafler. Disse verktøyene fremstilles i dag av ulike materialer, blant annet tre, metall og plast.

## Pinner og speidere
Mange speidergrupper bruker store pinner (ofte kalt «rajer» ) til å bygge konstruksjoner som bord, benker, portaler og lignende. Denne tradisjonen kalles innen speiding for pionering, og brukes hovedsakelig på speiderleir.

## Berømte pinner
* Knerten, en furupinne
* Harry Potters tryllestav, en pinne av barlind
* Staven til Moses
* Pinnen som drepte Balder (en pinne av misteltein)

## Andre pinner
* En fersk pinne som settes i jord for at den skal gro, kalles en stikling.
* En værpinne kan brukes til å måle om luftfuktigheten går opp eller ned.
* Pinnestol er en stol hvor ryggelene består av pinner (spiler).
* Minnepinne er en ekstern datalagringsenhet.
* Minkepinne er en pinne man spikker på ved bålet, hvor hensikten bare er å kose seg med spikking, og eventuelt lage noen fliser til opptenning.
* Mikado er et pinnespill fra Japan.
* Målepinne er et redskap, vanligvis av metall, som brukes for å måle hvor mye olje det er igjen i motorer.
* Snømenn får ofte armer av pinner.

## Referanser


## Eksterne lenker
* 
*  ''Pinne'' hos DigitaltMuseum